Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο της Μεικτής Επιτροπής ΕΕ-Μεξικού όσον αφορά το παράρτημα ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού, της 23ης Μαρτίου 2000, σχετικά με τον ορισμό της εννοίας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι κανόνες καταγωγής είναι σημαντικοί για την ορθή λειτουργία των συμφωνιών ελευθέρων συναλλαγών μεταξύ της Κοινότητας και των εμπορικών εταίρων της, περιλαμβανομένου του Μεξικού. Η Ευρωπαϊκή Κοινότητα και τα κράτη μέλη της, αφενός, και οι Ηνωμένες Πολιτείες του Μεξικού, αφετέρου, υπέγραψαν συμφωνία για την οικονομική εταιρική σχέση, τον πολιτικό συντονισμό και τη συνεργασία η οποία άρχισε να ισχύει την 1η Οκτωβρίου 2000 [1].

[1] Απόφαση του Συμβουλίου της 28.9.2000. ΕΕ L276 της 28.10.2000, σ. 44

Το παράρτημα ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού [2] αφορά τον ορισμό της εννοίας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας και άρχισε να ισχύει την 1η Ιουλίου 2000.

[2] ΕΕ C 245 της 29.9.2000, σ. 953

2. Κοινή δήλωση της συμφωνίας προβλέπει ότι η Μεικτή Επιτροπή παρατείνει την εφαρμογή προσωρινού κανόνα καταγωγής [3] με ισχύ μέχρι τις 31 Δεκεμβρίου 2002 σε ορισμένα προϊόντα από δέρμα που υπάγονται στις δασμολογικές κλάσεις 4104 και 4107, εφόσον οι διαπραγματεύσεις του ΠΟΕ συνεχίζονται πέραν της εν λόγω ημερομηνίας.

[3] Σημείωση 4 του προσαρτήματος ΙΙ(α) του παραρτήματος ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού. ΕΕ L 245 της 29.9.2000, σ. 1059 (η σημείωση προσαρμόστηκε στο "Εναρμονισμένο Σύστημα" 2002, με την απόφαση αριθ. .../2002 του Μεικτού Συμβουλίου ΕΕ-Μεξικού, που δεν έχει ακόμη δημοσιευθεί)

3. Ο τρέχων γύρος των διαπραγματεύσεων στο πλαίσιο του ΠΟΕ θα εξετάσει το θέμα των εξαγωγικών δασμών που εφαρμόζονται σε ορισμένα προϊόντα από κάποιες χώρες, περιλαμβανομένων ορισμένων εμπορικών εταίρων του Μεξικού στη Λατινική Αμερική. Το θέμα αυτό δημιουργεί πρόβλημα στο Μεξικό όσον αφορά την προμήθεια ορισμένων δερμάτων σε υγρή κατάσταση τα οποία, στο πλαίσιο των "συνήθων" κανόνων καταγωγής [4], με το ξαναδέψασμα, θα αποκτούσαν χαρακτήρα καταγωγής. Σ' αυτή τη βάση, ο προσωρινός κανόνας καταγωγής που παρατίθεται στη σημείωση 4 του προσαρτήματος ΙΙ (α) του παραρτήματος ΙΙΙ της απόφασης αριθ. 2/2000, δεν θεωρεί τη διαδικασία "ξαναδέψασμα δεψασμένων δερμάτων" ως κριτήριο που προσδίδει το χαρακτήρα καταγόμενου προϊόντος. Επί του παρόντος, ο προσωρινός αποκλεισμός αυτού του κανόνα καταγωγής διατηρεί ισότιμους κανόνες μεταξύ των δύο μερών, δεδομένου ότι οι κοινοτικοί παραγωγοί θα μπορούσαν σε διαφορετική περίπτωση να προμηθεύονται τα προαναφερόμενα δέρματα από γειτονικές χώρες χωρίς την οικονομική επιβάρυνση που συνεπάγονται οι εξαγωγικοί δασμοί.

[4] Περιλαμβάνεται στο προσάρτημα ΙΙ του παραρτήματος ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού. ΕΕ L 245 της 29.9.2000, σ. 1000 (οι εν λόγω κανόνες καταγωγής προσαρμόστηκαν στο "Εναρμονισμένο Σύστημα" 2002, με την απόφαση αριθ. .../2002 του Μεικτού Συμβουλίου ΕΕ-Μεξικού, που δεν έχει ακόμη δημοσιευθεί)

4. Με βάση τα ανωτέρω στοιχεία, η Μεικτή Επιτροπή αποφασίζει την παράταση πέραν της 31ης Δεκεμβρίου 2002 και μέχρι τις 31 Δεκεμβρίου 2004, της εφαρμογής του προαναφερθέντος προσωρινού κανόνα καταγωγής.

5. Ως εκ τούτου, η Επιτροπή καλεί το Συμβούλιο να διατυπώσει κοινή θέση που θα παρουσιασθεί στη Μεικτή Επιτροπή ΕΕ-Μεξικού.

2002/0266 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στο πλαίσιο της Μεικτής Επιτροπής ΕΕ-Μεξικού όσον αφορά το παράρτημα ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού, της 23ης Μαρτίου 2000, σχετικά με τον ορισμό της εννοίας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [5],

[5] ΕΕ C , σ

Εκτιμώντας τα εξής:

(1) Η κοινή δήλωση VI της απόφασης αριθ. 2/2000 του Μεικτού Συμβουλίου ΕΕ-Μεξικού, το οποίο συστάθηκε με τη συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου, που υπεγράφη στις Βρυξέλλες, στις 8 Δεκεμβρίου 1997 (εφεξής "απόφαση 2/2000"), της 23ης Μαρτίου 2000, προβλέπει ότι η Μεικτή Επιτροπή ΕΕ-Μεξικού που συστάθηκε στο πλαίσιο της εν λόγω συμφωνίας, παρατείνει πέραν της 31ης Δεκεμβρίου 2002 την εφαρμογή του κανόνα καταγωγής που ορίζεται στη σημείωση 4 του προσαρτήματος ΙΙ (α) του παραρτήματος ΙΙΙ της απόφασης 2/2000 μέχρις ότου περατωθεί ο γύρος των πολυμερών διαπραγματεύσεων στο πλαίσιο του Παγκόσμιου Οργανισμού Εμπορίου ("ΠΟΕ").

(2) Οι διαπραγματεύσεις στο πλαίσιο του ΠΟΕ προβλέπεται να έχουν περατωθεί μέχρι τις 31 Δεκεμβρίου 2004.

ΑΠΟΦΑΣΙΖΕΙ:

Άρθρο μόνο

Η θέση που θα λάβει η Κοινότητα στο πλαίσιο της Μεικτής Επιτροπής που έχει συσταθεί με τη συμφωνία για την οικονομική εταιρική σχέση, τον πολιτικό συντονισμό και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου, η οποία υπεγράφη στις Βρυξέλλες στις 8 Δεκεμβρίου 1997, είναι εκείνη που παρατίθεται στο συνημμένο σχέδιο απόφασης της Μεικτής Επιτροπής.

Βρυξέλλες, [...]

Για το Συμβούλιο

Ο Πρόεδρος

[...]

ΣΥΜΦΩΝΙΑ ΓΙΑ ΤΗΝ ΟΙΚΟΝΟΜΙΚΗ ΕΤΑΙΡΙΚΗ ΣΧΕΣΗ, ΤΟΝ ΠΟΛΙΤΙΚΟ ΣΥΝΤΟΝΙΣΜΟ ΚΑΙ ΤΗ ΣΥΝΕΡΓΑΣΙΑ μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου Σχέδιο

Απόφαση αριθ της Μεικτής Επιτροπής Ευρωπαϊκής Ένωσης -Mεξικού

όσον αφορά το παράρτημα ΙΙΙ της απόφασης αριθ. 2/2000 του Μεικτού Συμβουλίου ΕΕ-Μεξικού, της 23ης Μαρτίου 2000, σχετικά με τον ορισμό της εννοίας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας

Η ΜΕΙΚΤΗ ΕΠΙΤΡΟΠΗ,

Έχοντας υπόψη:

την απόφαση αριθ. 2/2000 του Μεικτού Συμβουλίου ΕΕ-Μεξικού, της 23ης Μαρτίου 2000 (εφεξής "απόφαση αριθ. 2/2000") και, ιδίως, τη σημείωση 4 του προσαρτήματος ΙΙ (α) του παραρτήματος ΙΙΙ και την κοινή δήλωση VI.

Εκτιμώντας τα εξής:

(1) Το παράρτημα III της απόφασης αριθ. 2/2000 σχετικά με τον ορισμό της εννοίας "καταγόμενα προϊόντα" ή "προϊόντα καταγωγής" και τις μεθόδους διοικητικής συνεργασίας ορίζει τους κανόνες καταγωγής για τα καταγόμενα από το έδαφος των μερών της συμφωνίας προϊόντα.

(2) Η σημείωση 4 του προσαρτήματος ΙΙ (α) του παραρτήματος ΙΙΙ της συμφωνίας 2/2000, καθώς και η κοινή δήλωση VI που αναφέρεται στην εν λόγω σημείωση, προσαρμόστηκαν με την απόφαση αριθ. .../2002 του Μεικτού Συμβουλίου, προκειμένου να εξασφαλισθεί η συνοχή τους με τη δασμολογική νομοθεσία και τις σχετικές ρυθμίσεις των μερών.

(3) Σύμφωνα με την κοινή δήλωση VI, η Μεικτή Επιτροπή παρατείνει πέραν της 31ης Δεκεμβρίου 2002 τον κανόνα καταγωγής που ορίζεται στη σημείωση 4 του προσαρτήματος ΙΙ (α) του παραρτήματος ΙΙΙ, όπως προσαρμόστηκε με την απόφαση αριθ. .../2002 του Μεικτού Συμβουλίου, μέχρις ότου περατωθεί ο γύρος των πολυμερών διαπραγματεύσεων στο πλαίσιο του Παγκόσμιου Οργανισμού Εμπορίου ("ΠΟΕ").

(4) Οι διαπραγματεύσεις στο πλαίσιο του ΠΟΕ προβλέπεται να έχουν περατωθεί μέχρι τις 31 Δεκεμβρίου 2004. Εφόσον οι ανωτέρω διαπραγματεύσεις έχουν περατωθεί μέχρι την εν λόγω ημερομηνία, τότε, η Μεικτή Επιτροπή, σύμφωνα με την κοινή δήλωση VI, θα καθορίσει τον κανόνα καταγωγής που θα εφαρμοστεί στα συγκεκριμένα προϊόντα.

ΑΠΟΦΑΣΙΖΕΙ:

Άρθρο 1

Οι κανόνες καταγωγής που καθορίζονται στη σημείωση 4 του προσαρτήματος ΙΙ (α) του παραρτήματος ΙΙΙ της απόφασης αριθ, 2/2000, όπως προσαρμόστηκαν με την απόφαση αριθ. .../2002 του Μεικτού Συμβουλίου, εφαρμόζονται μέχρι τις 31 Δεκεμβρίου 2004, αντί των κανόνων καταγωγής που καθορίζονται στο προσάρτημα ΙΙ του παραρτήματος ΙΙΙ της απόφασης αριθ. 2/2000.

Άρθρο 2

Η παρούσα απόφαση αρχίζει να ισχύει την 1η Ιανουαρίου 2003.

(Τόπος), (Ημερομηνία) [...]

Για τη Μεικτή Επιτροπή